Hedmarksdikterens sted
En form for lokallitteratur som er mer utbredt – og beryktet – enn det meste, er de tradisjonelle by- og bygdesangene, som gjerne overgår hverandre i pompøs prisning av byens og bygdas egen fortreffelighet. Når Hamarsangen framføres som avslutning på den årlige konserten med Janitsjarskolen - da reiser folk seg i salen, og det er helt sant.

Så kan da også disse sangene si noe vesentlig om folks behov for å høre hjemme et sted. Et karakteristisk eksempel er bygdesangen «Furnes». Det var en lærer som het Alf Bruno Jensen som skrev den, og Jensen utgjorde i minst to generasjoner det kulturelle sentrumet i bygda. Og den kan tjene som en innfallsvinkel til sentrale temaer og motiver innen en diktning som vekselvis betegnes bygdediktning, lokallitteratur eller regional litteratur.

Navnet på min heimbygd

har en egen klang:

Furnes, du er fosterbygden min!

Skoger, eng og åser toner som i sang

går som varme lysstreif i mitt sinn.

Det blåner opp av Mjøsa

i sol og måneskinn,

og bølger kom om gammel jord.

Og Vesle-elva leker og smyger stille inn

i Flagstadelva strid og stor.

Og suset gjennom lyse bjørkelier

er Furnesbygdens melodi.

Jeg finner mine stier

ifra min barndomstid

og kjenner meg så glad og fri.

Her har våre fedre

levd i tusen år,

her de bygde heim

og ryddet jord.

På den gamle tuften

huset ennå står,

og rundt tunet eng og åker gror.

Det syng i spett og spade

fra morgen og til kveld

og kling i harv og blankslitt plog.

På setervang står jenter og kauer glad mot fjell

med ekko over hav av skog.

I Furnesbygda er det lett å leve,

for tunet ligger høgt og fritt,

det lyser opp i strevet

og lar min tanke titt

ta veien ut så langt og vidt.

Som bygde- og bysanger flest, har «Furnessangen» rikelig med lokalpatriotiske elementer som det er lett å flire nedlatende av, spesielt om en kommer fra ei anna bygd. «Hva er det liksom de furnesninga innbiller seg at de har?» Men i lokalmiljøet har bygdesangen ha en sentral posisjon - uavhengig av vanlige kvalitetskriterier som litteratur vurderes ut ifra.

Dikteren i «Furnessangen» etablerer seg på karakteristisk vis som den som taler på vegne av bygdefolket. Selv om han tar utgangspunkt i sin egen opplevelse, blir hele bygdefellesskapet omsluttet av sangen og han blir den som tolker følelsen for alle.

Det han understreker, er hvordan stedet der en er født og oppvokst alltid har en spesiell betydning i ens liv. Grunnen til at navnet har en egen klang, er at han er født der. Det skaper en særskilt tilknytning og gir stedet verdi uansett.

Denne verdien blir nærmere knyttet til naturopplevelsen, slik at identitet og natur knyttes sammen. Og siden naturen oppleves som en sang, er det nærliggende å se på dikterens rolle som den som har evnen til å tolke naturen.

Men bygda gir også grobunn for identifisering med forfedrene, slik at bygdefolket framstår som del av en stor sammenheng. Det medfører blant annet at folk i dag kan høste fruktene av det de gamle sådde.

Samtidig kan det nok virke som det skjer en viss idyllisering av slitet. «Det syng i spett og spade», heter det. Og når perspektivet koples til nåtidsplanet, er det også klare tendenser til idyllisering ved understrekingen av hvor lett det er å leve i bygda. Dette lettheten er igjen knyttet til naturopplevelsen - at «tunet ligger høgt og fritt». Men beliggenheten angir også et verdisyn. Det høye og frie gir utsyn både ut over bygda mot den store verda. Tanken søker ut, når mennesket forblir trofast mot seg og sitt. Så budskapet, om en vil, er altså at den som står fjellstøtt på sitt eget sted er den som òg har ballast til å gå ut i verda. 
En innvending som av og til rettes mot satsingen på det lokale, på hjemstedet, er at det er noe snevert og selvgodt over det, og at det stenger resten av verda ute. Det ligger en åpenbar fare i å idyllisere det lokale, hjemstedet, som et vern mot verda. Og kanskje er det aller mest det fortidige, tapte stedet som blir et slags tapt paradis for rastløse, rotløse sjeler.  Det er jo denne idylliseringen som preger for eksempel «Furnes-sangen» - og mange andre lignende uttrykk for lokal patriotisme.

Tryggve Andersen er blant dem som selv arbeidet med lokalt stoff – og samtidig uttalte seg sterkt skeptisk til sider av lokallitteraturen. «Ikke så rent lite av distriktslitteraturen den dag i dag står på stedet marsj,» skrev han, «med nostalgi og vrøvl om for eksempel ”alle i samme båt” - om det trauste og gode liv bare man holder seg til småbruket og kua og robåten og elsker parafinlampens lys fremfor elektrisiteten» (Sandvik 1980:135-42).  

Men det er ikke noe som tilsier at et utgangspunkt i det lokale skal medføre at en lukker øynene for verda. For eksempel har Jan Inge Sørbø i en artikkel om Arne Garborg påpekt hvordan Garborg tar utgangspunkt i et lokalmiljø - enten det er Kolbotn eller Jæren, og så prøver han ut tidas tanker i dette. «I den grad han var jærbu,» skriver Sørbø, «brukte han Jæren til å tenkja gjennom kva europeisk filosofi tydde i hans tid, og i forhold til hans eksistens - og stad» (Kolstad/Aarnes 1998: 91). «Han forsvarer staden med ein intellektuell motstand som aldri opphøyrer, samtidig som hans stad i verda heile tida er open mot alle tankar som gjer krav på seriøsitet og tyngde,» konstaterer Sørbø. Motsetningen mellom det nære og det fjerne trenger altså ikke å innebære at det ene utelukker det andre. 

Stedstilhørighet som verdi

Grunnlaget for et dikt som «Furnessangen», er både en ide om stedstilhørigheten som verdi og en teori om samhørighet mellom individet og dets sted. Det vil si at mennesket ikke bare trenger et sted å kalle sitt, men at hver enkelt bærer i seg et bilde av sitt sted. Og fins det ikke fra før, så skaper vi det.
Odd Eidem, som opprinnelig var fra Hamar, var kjent som en reisende og en vandrer på jorda. Men han er også en av de mange som har reflektert over betydningen av å ha sitt sted.

«Da jeg ble voksen, reiste jeg vekk fra Hamar, og senere har jeg alltid vært en reisende,» skrev han. «Senere når jeg har reist forbi Hamar, har jeg alltid mistenkt erindringen for å være en løgner, for jeg sier til meg selv, at denne byen, min venn, den er da virkelig ikke så storartet som du husker den? Nåja … og hva skal jeg si,» sier Eidem. «Kvinner sviker deg, barn forlater deg og alle bedrar alle, for alt er løgn og alt er sant; du vil til slutt oppdage, at det eneste vi kan tro på, er diktet om vår egen barndom» (Eidem 1957).

«Har du barn,» sa Eidem, «da skal du sørge for å gi dem et sted å være fra». Og det skrev han i 1957, så behovet for stedstilhørighet er, som vi vet, ingen ny oppdagelse.
Litteratur som identitetsbygger

Skjønnlitteratur oppfattes gjerne som en identitetsbyggende faktor - som et middel til å bygge opp en identitet og selvforståelse som - for eksempel - hedmarking. Gjennom den regionale litteraturen får vi kunnskap om vårt sted og vi blir oss bevisst som hedmarkinger. Men litteraturen fungerer også som en stedsbyggende faktor; som en måte å konstruere et sted på. For det identitetsbyggende og stedsbyggende er i denne sammenheng to sider av samme sak. 

At litteraturen har hatt en slik identitetsbyggende og stedsbyggende funksjon, er det mange eksempler på - om vi i første omgang ser utenfor Hedmark. Knut Hamsun og Jonas Lie har levert viktige bidrag til å skape bildet av Nordland og nordlendingen, på tilsvarende vis som Vilhelm Krag og Gabriel Scott har bidratt til å skape bildet av Sørlandet og den blide sørlendingen. I begge tilfeller var det i diktningen at en for alvor begynte å gi landsdelen og folket en egen identitet, forskjellig fra det en kunne finne andre steder i landet. 

«Enhver som vi vite noe om hvordan Sørlandet er blitt - og stadig blir - oppfattet, må kjenne litteraturen», skriver Bjørn Hemmer i Sørlandet og litteraturen (1995:10). «Og den som vil forstå hvorfor enkelte sørlendinger har det selvbildet de har, kan også ha noe å hente hos dikterne,» mener Hemmer. «Både sørlendingen og hans hjemsted har sin opprinnelse i diktningens verden (…) Slik kan diktningen få en virkning ut over det oppdiktede og prege vår oppfatning av virkeligheten» (1995:16). Og det er ingen grunn til at et slik synspunkt ikke skal ha overføringsverdi til andre landsdeler.

Det mangler da heller ikke på tilsvarende utsagn for hedmarksforfattere. For eksempel skriver Gerhard Gran om Tryggve Andersens roman I Cancelliraadens dage at den «gir os et dypere indblik i østlandsk bondesjæl og embedsmandssjæl for 100 aar siden, end en hvilkensomhelst ukunstnerisk historikers møisommelig sammensydde lappeteppe» (1919:243f).

Odd Solumsmoen noen betraktninger over Ringsaker i litteraturen, i en artikkel i HA 1953 som han kalte «Fra Tryggve Andersen til Alf Prøysen». Her kommer Solumsmoen inn på en litt annen side av tematikken, nemlig betydningen et sted har for en dikter:

«Bare nordlandsnaturen med dens geniale overdrivelser og utallige lystløgner kan ha ansvaret for en dikter som Knut Hamsun. Hadde han vært hjemmehørende på Mysen, ville han ikke drevet det lenger enn til morsdagsdikt. Og Hans E. Kinck! Er det ikke spenningen i vestlandstraktene der han vokste opp som går igjen i det umisteligste av det han siden kom til å skrive?»

«Hva så med Hedemarken , skriver Solumsmoen. «Landskapene ved Mjøsa fins det ikke dramatikk i. De er pene og pyntelige – og tamme. Og når sola går ned på Hedemarken, blir traktene nesten enda nydeligere enn dem dilettantene maler og henrykte stiller ut i rammebutikkene.

Men heldigvis, også når det gjelder hedemarkslandskapet kommer det an på øynene som ser. Ikke noe skogsmørke kan vel  være mørkere enn det Ingeborg Refling Hagen skriver om fra det smilende Tangen, og siden det er Ringsaker denne gang: Tryggve Andersen, som var den første til å udødeliggjøre bygda i litteraturen, var det siste av en idylliker.

Ringsaker  er full av motsetninger. Er det ei kaksebygd, er det samtidig ei plassbygd. Åsmarka er den lange skyggen i alt det solfagre. Og fjellene er ikke langt unna. De reiser bygda. Den får ikke ligge og late seg på horisontalen som Stange og Romedal.»

Det som Solumsmoen er opptatt av, er hvordan dikterne har framstilt bygda si. Det som ligger under, er en teori om at diktningen, skjønnlitteraturen, er egnet til å gripe essensen i landskapet og  folkelynnet, det vil si diktningen er en vesentlig faktor for å skape stedet. Og akkurat dette perspektivet er noe av det mest spennende ved å se litteratur i et lokalt perspektiv. Det er diktningen som i større grad enn vi kanskje er klar over som definerer et landskap og et folk.  Litteraturen er stedsskapende og den er identitetsskapende. Gjennom den lokale eller regionale litteraturen, som det gjerne heter, får vi kunnskap om stedet vårt og vi blir oss bevisst om hvem vi er og hvorfor vi er blitt slik vi er.

Litteraturer 

Det var for å finne ut mer om forholdet mellom diktning og lokalmiljø at jeg begynte på det som er i ferd med å bli et ganske langt arbeid, og som i første omgang førte fram til utgivelsen av «Litteraturer».  

Hensikten var å undersøke på hvilken måte hedmarkslitteraturen har vært med på å bygge opp en eller flere hedmarksidentiteter, og hvordan dikterne har vært med på å bygge opp vår forståelsen av stedene vi oppfatter som våre.

Da jeg begynte med dette rundt 1993-94, var det del av en bevegelse som var i ferd med å få paralleller i andre deler av landet. Bjørn Hemmers historie om sørlandslitteraturen fra 1995 er et viktig eksempel på ei bok som er opptatt av dikternes identitetsbyggende og stedsbyggende virksomhet. Et av mange, mange andre eksempler er boka «De skriveføre drammensere» - om drammensdiktere gjennom 220 år, som har som utgangspunktet det lokalpatriotiske å vise at Drammen er «dikternes by»
Om det var mange andre bøker i andre fylker i slekt med «Litteraturer», valgte jeg likevel en litt annen innfallsvinkel, som var å ta utgangspunkt i stedene der dikterne bodde. Så jeg dro rundt med fotoapparat og fotograferte husene der de hadde bodd. Og fra dette stedet prøvde jeg å gå inn i forfatterskapet, og ut att til stedet, for å se hvordan det var blitt framstilt.

Etter hvert ble kanskje antall forfattere større enn jeg hadde regnet med; til sammen er det rundt hundre som er nevnt på 64 sider, så det sier seg selv at det ble ikke så mye på hver.  Og det ble kanskje mer ei kartlegging av hva en kunne finne enn en grundig drøfting i hvert enkelt tilfelle av forholdet mellom sted og diktning.

Så dette vesle heftet har da i årene som har gått utviklet seg i to ulike retninger. For det første har jeg skrevet et slags forfatterleksikon for Hedmark, som teller drøyt 400 skjønnlitterære forfattere som kan la seg oppfatte som hedmarksdiktere, og som er en alfabetisk presentasjon av samtlige. Et tredje prosjekt, som også er i slekt med «Litteraturer», skal vise hvordan ulike steder i Hedmark er beskrevet i diktningen. Helst blir det skildringer, som viser hvordan steder og miljøer er blitt framstilt. Og når det er gjort, da regner jeg prosjektet som avsluttet.
Region-begrepet

Noe av det jeg oppdaget, var at det var vanskelig å finne noen enkeltstående forfatter som har skapt selve Hedmark eller hedmarkingen. For fylket består av ganske så ulike regioner med sine ulike særtrekk, med åpenbare motsetninger og dragkamper seg imellom.

For å vende tilbake til Tryggve Andersen, skrev han en gang i et brev til Hans E. Kinck at «Østerdølene er en underfundig og lei race, når det gjælder at hævde sig, og det er støtt det væsentligste mål de har.» Det var spesielt Jacob Breda Bull han tenkte på i denne forbindelse. Til Andersens forsvar kan en vel si at han var ikke mer velvillig stemt overfor sin egen region. «Jeg har ikke færdes på de kanter siden 1901 og jeg vender neppe tilbake til Hedemarken,  jeg orker ikke med de traktene mer», skrev han i brevet til Kinck.

Så mer enn å finne en Hedmarks dikter, må en lete etter diktere som har tilknytning til de ulike regionene fylket består av.  Og hver region har sine diktere. Hedmarken har Alf Prøysen, Adolf Skramstad og Ove Ansteinsson. Solør-Odal har Hans Schulze, Hans Børli og Karl Vestaberg. Midt-Østerdalen har Jacob Breda Bull, Einar Skjæraasen og Vidar Sandbeck. Og Nord-Østerdalen har Nicolai Ramm Østgaard, Ivar Mortensson Egnund og Kjell Aukrust.

Ingen av disse dikterne er selvsagt begrenset til det lokale eller regionale. Men samtidig er det ingen av dem som på samme måte har skapt stedene sine som disse.
Lokal betydning

Noe av det jeg har oppdaget etter at «Litteraturer» kom ut, er at folk i lokalmiljøer er svært opptatt av dikterne sine. Men det er ikke så mange som er særlig opptatt av dikterne i nabobygda, eller nabokommunen. Jeg vet ikke hvor mange lokalhistoriske lag og slike foreninger jeg har vært i, og det hver enkelt vil ha, er noe på sine diktere og sine steder. Når en er invitert av Furnes Historielag, da er det ikke for å si noe om nesninger og ringsaksokninger og andre utenbygdsfolk. Og en kan være sikker på at en eller annen i salen vet om en dikter som jeg ikke har nevnt - gjerne en som kanskje ikke skrev noen bok, eller kanskje ikke publiserte noe i det hele tatt, men likevel så er det en eller annen som husker et vers av fjellsangen hans; enten det er den upubliserte Åstdalssangen eller Bjønnåsenvisa eller Hymnen til pultosten, som mannskoret hadde sunget etter krigen, og så er det noen som tenker på at de har kanskje notene i papira fra'n far, og de skal jeg få låne hvis de finner dem igjen. 

Tradisjonelle kvalitative vurderinger er ikke noe som nødvendigvis er det sentrale i slike sammenhenger. Det er et av de særpregede trekkene ved denne stedsorienterte litteraturen, at det ofte er helt andre kvalitetskriterier som teller. 

Det er da også helt klart at deler av den stedbundne lokale og regionale litteraturen som ikke er ment for et publikum utenfor lokalmiljøet.   
Jeg tror kanskje at begrepet lokallitteratur kan begrenses til den formen for litteratur som er skrevet i lokalmiljøet for lokalmiljøet, og aldri ment å nå ut over dette. Det er ikke nødvendigvis en litteratur som er for dårlig til å bli lest utenom lokalmiljet, men den hører hjemme i et lokalt nettverk. 

For det er i Norge flere ulike former for litterære system/kretsløp. For eksempel har den kristne/religiøse litteraturen sitt helt egne kretsløp. Et annet er det som gjerne kalles det populære kretsløp - dvs triviallitteraturen. Så er det et tredje - og viktigere – system, som er det store nasjonale kretsløpet av store forlag, delvis profesjonelle forfattere, landsdekkende distribusjon og landsdekkende anmeldervirksomhet. En av betegnelsene for det, er det «dannede» kretsløpet (Søyland 1984:191). 

Et fjerde er amatørkretsløpet, som er en litteratur skrevet av amatørforfattere og som regel gitt ut på lokale forlag, oftest for et lokalt publikum, med tilsvarende begrenset distribusjon utenfor lokalmiljøet. 

Amatør-diktning

Amatør-begrepet brukes på litt ulike måter. Ordet angir på fransk i første betydning en som er spesielt interessert i noe - for eksempel en «amateur de vin», og i andre betydning en som gjør ting på fritida si - i motsetning til den profesjonelle. Men det er også en mindre viktig tredje mulig betydning, som angir klønete dilettanter.

En definisjon på amatørdikter skulle da være en person som er spesielt interessert i å skrive, men som gjør det ved siden av sin «egentlige» aktivitet. At han enkelte ganger kan være klønete dilettantisk, er ikke nødvendigvis en side ved det å være amatør, men betyr snarere at han er en dårlig amatør.

Og gjerne er det i små lokalmiljøer at amatørdiktningen har best levevilkår. Der har den sine egne publiseringskanaler, som for eksempel dikt på avisenes leserbrevsider, diktsamlinger utgitt på eget eller lokalt forlag eller lokale antologier. Det er et nett av alternative utgivelsesformer, som til dels er etablert i kontrast til eller protest mot de etablerte kanalene.

Denne lokale diktningen har også sine åpenbare særtrekk som skiller den fra den etablerte litteraturen. Det er for eksempel blitt påpekt at modernismen kom sent til Norge, men til den lokale amatørdiktningen er den ennå ikke kommet. Denne diktningen har til gjengjeld tilsig fra andre kilder - fra populærlitteraturen og folkelige fortellertradisjoner. Litteraturen kan også være mindre utfordrende og original; originalitet synes ikke å være noe krav i det hele tatt, men diktningen skal i stedet gi uttrykk for allmenne tanker og følelser - der også klisjéene hører med. Slik er det hevdet at den lokale amatørdiktningen er en slags fortsettelse av folkediktninga, med et nært forhold mellom forfatteren og hans publikum/tilhørere/lesere.

Tematisk er det en diktning som først og fremst forsøker å utsi noe om det lokale. Den henter stoffet sitt fra bygdeliv og natur, og gir gjerne en stemme til opplevelsen av det lokale - tolke det som folk flest kjenner fra sin nære hverdag.

Men det er også et viktig poeng for mye av denne diktningen å gi stemme til refleksjoner over menneskelivet og tilværelsen generelt. Det er helt feil å si at den lokale amatørlitteraturen ikke løfter blikket mot de store spørsmålene i livet. Men det er gjerne da at amatørdikteren beveger seg over i det dilettantiske. Amatørdikterne er gjerne avhengig av å holde seg til det helt nære og lokale.

På sitt beste representerer den lokale amatørdiktningen en slags alternativbevegelse - en motstand mot sentralisering generelt og kanskje spesielt mot den profesjonelle og nyskapende kulturen, enten denne har et urbant preg eller ikke. Et tema er gjerne forsvaret for det lokale og for bygda. Men det er også gjerne en sterkt konservativt tendens i deler av denne diktningen - en motstand mot endringer og mot framskritt, som i verste fall kan framstå som ren lokalsjåvinisme av typen «drit i Norge, leve Toten».

